અંગ્રેજીમાં એક કહેવત છે ‘ટુ ઇઝ કંપની એન્ડ થ્રી ઇઝ ક્રાઉડ’ અને આપણને હંમેશા ક્રાઉડમાં જ રસ પડે છે. ફરવા જવા માટે આપણે ધાર્મિક સ્થળ અને ‘રસ-પૂરી-પાત્રા’ની સાથે-સાથે સહપ્રવાસીઓનો પણ પ્રબંધ કરીએ છીએ. સગાવહાલા કે મિત્રોમાંથી જો કોઈ આપણી સાથે આવવા તૈયાર થાય તો આપણે કૃતાર્થતા અનુભવીએ છીએ. પછી પ્રવાસ દરમિયાન આપણે વધારે ધ્યાન એ સંબંધને સાચવવામાં આપીએ છીએ. ‘તેમને ખરાબ તો નહિ લાગેને?’ જેવા વિચાર હેઠળ આપણે કેટલીય વાર આપણા ગમતા કામ મોકૂફ રાખીએ છીએ. સંબંધો અગત્યના છે તેની ના નહિ પણ કોઈ હનીમૂન પર જવા માટે પણ ઓળખીતા યુગલની સાથે જવાનો આગ્રહ રાખે તો તે કેવું વિચિત્ર લાગે!